
Actus prologue

Scaena pr

Mercvrivs


1Vt vos in vostris voltis mercimoniis

emundis vendundisque me laetum lucris

adficere atque adiuvare in rebus omnibus

et ut res rationesque vostrorum omnium

5bene ⟨me⟩ expedire voltis peregrique et domi

bonoque atque amplo auctare perpetuo lucro

quasque incepistis res quasque inceptabitis,

et uti bonis vos vostrosque omnis nuntiis

me adficere voltis, ea adferam, ea uti nuntiem

10quae maxime in rem vostram communem sient

(nam vos quidem id iam scitis concessum et datum

mi esse ab dis aliis, nuntiis praesim et lucro):

haec ut me voltis adprobare adnitier,

[lucrum ut perenne vobis semper suppetat]

15ita huic facietis fabulae silentium

itaque aequi et iusti hic eritis omnes arbitri.

Nunc cuius iussu venio et quam ob rem venerim

dicam simulque ipse eloquar nomen meum.

Iovis iússu venio, nomen Mercurio est mihi.

20pater huc me misit ad vos oratum meus,

tam etsi, pro imperio vobis quod dictum foret,

scibat facturos, quippe qui intellexerat

vereri vos se et metuere, ita ut aequom est Iovem;

verum profecto hoc petere me precario

25a vobis iussit, leniter, dictis bonis.

etenim ille, cuius huc iussu venio, Iuppiter

non minus quam vostrum quivis formidat malum:

humana matre natus, humano patre,

mirari non est aequom, sibi si praetimet;

30atque ego quoque etiam, qui Iovis sum filius,

contagione mei patris metuo malum.

propterea pace advenio et pacem ad vos affero:†

iustam rem et facilem esse oratam a vobis volo,

nam iusta ab iustis iustus sum orator datus.

35nam iniusta ab iustis impetrari non decet,

iusta autem ab iniustis petere insipientia est;

quippe illi iniqui ius ignorant neque tenent.

nunc iam huc animum omnes quae loquar advortite.

debetis velle quae velimus: meruimus

40et ego et pater de vobis et re publica;

nam quid ego memorem (ut alios in tragoediis

vidi, Neptunum Virtutem Victoriam

Martem Bellonam, commemorare quae bona

vobis fecissent) quis bene factis meus pater,

45deorum regnator * * * architectus omnibus?

sed mos numquam illi fuit patri meo,†

ut exprobraret quod bonis faceret boni;

gratum arbitratur esse id a vobis sibi

meritoque vobis bona se facere quae facit.

50Nunc quam rem oratum huc veni primum proloquar,

post argumentum huius eloquar tragoediae.

quid? contraxistis frontem, quia tragoediam

dixi futuram hanc? deus sum, commutavero.

eandem hánc, si voltis, faciam ex tragoedia

55comoedia ut sit omnibus isdem vorsibus.

utrum sit an non voltis? sed ego stultior,

quasi nesciam vos velle, qui divos siem.

teneo quid animi vostri super hac re siet:

faciam ut commixta sit: ⟨sit⟩ tragicomoedia.

60nam me perpetuo facere ut sit comoedia,

reges quo veniant et di, non par arbitror.

quid igitur? quoniam hic servos quoque partes habet,

faciam sit, proinde ut dixi, tragicomoedia.

nunc hoc me orare a vobis iussit Iuppiter,

65ut conquaestores singula in subsellia

eant per totam caveam spectatoribus,

si cui favitores delegatos viderint,

ut is in cavea pignus capiantur togae;

sive quí ambissint palmam histrionibus

70sive cuíquam artifici, si per scriptas litteras

sive qui ípse ambissit seu per internuntium,

sive adeo aediles perfidiose cui duint,

sirempse legem iussit esse Iuppiter,

quasi mágistratum sibi alterive ambiverit.

75virtute dixit vos victores vivere,

non ambitione neque perfidia: qui minus

eadem histrioni sit lex quae summo viro?

virtute ambire oportet, non favitoribus.

sat habet favitorum semper qui recte facit,

80si illis fides est quibus est ea res in manu.

hoc quoque etiam mihi ⟨pater⟩ in mandatis dedit,

ut conquaestores fierent histrionibus:

qui sibi mandasset delegati ut plauderent

quive quo placeret alter fecisset minus,

85eius órnamenta et corium uti conciderent.

mirari nolim vos, quapropter Iuppiter

nunc histriones curet; ne miremini:

ipse hanc acturust Iuppiter comoediam.

quid? admirati estis? quasi vero novom

90nunc proferatur, Ióvem facere histrioniam;

etiam, histriones anno cum in proscaenio hic

Iovem invocarunt, venit, auxilio is fuit.

[praeterea certo prodit in tragoedia.]

hanc fabulam, inquam, hic Iuppiter hodie ipse aget,

95et ego una cum illo. nunc ⟨vos⟩ animum advortite,

dum huius argumentum éloquar comoediae.

Haec urbs est Thebae. in illisce habitat aedibus

Amphitruo, natus Argis ex Argo patre,

quicum Alcumena est nupta, Electri filia.

100is nunc Amphitruo praefectust legionibus,

nam cum Telobois bellum est Thebano poplo.

is prius quam hinc abiit ipsemet in exercitum,

gravidam Alcumenam úxorem fecit suam.

nam ego vos novisse credo iam ut sit páter meus,

105quam liber harum rerum multarum siet

quantusque amator sit quod complacitum est semel.

is amare occepit Alcumenam clam virum

usuramque eius corporis cepit sibi,

et gravidam fecit is eam compressu suo.

110nunc de Alcumena ut rem teneatis rectius,

utrimque est gravida, et ex viro et ex summo Iove.

et meus pater nunc intus hic cum illa cubat,

et haec ob eam rem nox est facta longior,

dum ⟨cum⟩ illa quacum volt voluptatem capit;

115sed ita adsimulavit se, quasi Amphitruo siet.

nunc ne hunc ornatum vos meum admiremini,

quod ego huc processi sic cum servili schema:

veterem atque antiquam rem novam ad vos proferam,

propterea ornatus in novom incessi modum.

120nam méus pater intus núnc est eccum Iuppiter;

in Amphitruonis vertit sese imaginem

omnesque eum esse censent servi qui vident:

ita versipellem se facit quando lubet.

ego servi sumpsi Sosiae mi imaginem,

125qui cum Amphitruone abiit hinc in exercitum,

ut praeservire amanti meo possem patri

atque ut ne, qui essem, familiares quaererent,

versari crebro hic cum viderent me domi;

nunc, cum esse credent servom et conservom suom,

130haud quisquam quaeret qui siem aut quid venerim.

pater nunc intus suo animo morem gerit:

cubat complexus cuius cupiens maxime est;

quae illi ad legionem facta sunt memorat pater

meus Alcumenae: ílla illum censet virum

135suom esse, quae cum moecho est. ibi nunc meus pater

memorat, legiones hostium ut fugaverit,

quo pacto sit donis donatus plurimis.

ea dona, quae illic Amphitruoni sunt data,

abstulimus: facile meus pater quod volt facit.

140nunc hodie Amphitruo veniet huc ab exercitu

et servos, cuius ego hanc feró imaginem.

nunc internosse ut nos possitis facilius,

ego has habebo úsque in petaso pinnulas;

tum meo patri autem torulus inerit aureus

145sub petaso: id signum Amphitruoni non erit.

ea signa nemo hórum familiarium

videre poterit: verum vos videbitis.

sed Amphitruonis illic est servos Sosia:

a portu illíc nunc cum lanterna ádvenit.

150abigam iam ego illum advenientem ab aedibus.

adeste: erit operae pretium híc spectantibus

Iovem et Mercurium facere hístrioniam.



Actus I

Scaena 1

Sosia


153Qui me álter est audácior homo aút qui confidéntior,

iuventútis mores qui sciam, qui hoc noctis solus ambulem?

155quid faciam nunc, si tres viri me in carcerem compegerint?

inde crás quasi e promptaria cella depromar ad flagrum,

nec causam liceat dicere mihi, néque in ero quicquam auxili

nec quisquam sit quin me ⟨malo⟩ omnes esse dignum deputent.

íta quasi incudém me miserum hómines octo válidi caedant:

ita peregre adveniens hospitio publicitus accipiar.

haéc eri immodéstia

coegit, me qui hoc noctis a portu ingratiis excitavit.

165nonne ídem hoc luci me míttere potuit?

opulénto homini hoc servitús dura est,

hoc mágis miser est divítis servos:

nóctesque diésque assiduó satis superque est

quód facto aut dícto adeost ópus, quietus ne sis.

170ípse dominus díves, operis ét laboris expers,

quódcumque homini áccidit libére, posse retur:

aéquom esse putát, non reputát laboris quid sit.

[nec aéquom anne iníquom imperét cogitábit.]

ergo ín servitúte expetúnt multa iníqua:

175habéndum et ferúndum hoc onúst cum labóre.



Mercvrivs


Satiúst me queri íllo modó servitútem:

hodié qui fuerim líber,

eúm nunc potívit patér servitútis,

hic qui verna natus est queritur.



Sosia


180Sum véro verna vérbero: num número mi in mentém fuit,

dis advenientem gratias pro meritis agere atque alloqui?

ne illi edepol si merito meo referre studeant gratiam,

aliquem hominem allegent qui mihi advenienti os occillet probe,

quoniam bene quae in me fecerunt ingrata ea habui atque inrita.



Mercvrivs


185Facit ille quod volgo haud solent, ut quid se sit dignum sciat.



Sosia


Quod numquam opinatus fui neque alius quisquam civium

sibi eventurum, id contigit, ut salvi poteremur domi.

victores victis hostibus legiones reveniunt domum,

duelló exstincto maximo atque internecatis hostibus.

190quod multa Thebano poplo acerba obiecit funera,

id vi et virtute militum victum atque expugnatum oppidum est

imperio atque auspicio eri mei Amphitruonis maxime.

praeda atque agro adoriaque adfecit populares suos

regique Thebano Creoni regnum stabilivit suom.

195me a portu praemisit domum, ut haec nuntiem uxori suae,

ut gesserit rem publicam ductu imperio auspicio suo.

ea nunc meditabor quo modo illi dicam, cum illo advenero.

si dixero mendacium, solens meo more fecero.

nam cum pugnabant maxume, ego tum fugiebam maxume;

200verum quasi adfuerim tamen simulabo atque audita eloquar.

sed quo modo et verbis quibus me deceat fabularier,

prius ipse mecum etiam volo hic meditari. sic hoc proloquar.

Principio ut illo advenimus, ubi primum terram tetigimus,

continuo Amphitruo delegit viros primorum principes;

205eos legat, Telobois iubet sententiam ut dicant suam:

si sine vi et sine bello velint rapta et raptores tradere,

si quae asportassent redderent, se exercitum extemplo domum

reducturum, abituros agro Argivos, pacem atque otium

dare illis; sin aliter sient animati neque dent quae petat,

210sese igitur summa vi virisque eorum oppidum oppugnassere.

haec ubi Telobois ordine iterarunt quos praefecerat

Amphitruo, magnanimi viri freti virtute et viribus

superbe nimis ferociter legatos nostros increpant,

respondent bello se et suos tutari posse, proinde uti

215propere ⟨irent⟩, de suis finibus exercitus deducerent.

haec ubi legati pertulere, Amphitruo castris ilico

producit omnem exercitum. Teloboae contra ex oppido

legiones educunt suas nimis pulcris armis praeditas.

póstquam utrimque éxitum est máxima cópia,

220dispertiti viri, dispertiti ordines,

nos nostras more nostro et modo instruximus

légiones, item hóstes contra légiones suas ínstruont.

deínde utrique ímperatóres in medium éxeunt,

éxtra turbam órdinum cólloquontúr simul.

225convenit, victi utri sint eo proelio,

urbem agrum aras focos seque uti dederent.

postquam id actum est, tubae contra utrimque occanunt,

consonat terra, clamorem utrimque efferunt.

imperator utrimque, hinc et illinc, Iovi

230vota suscipere, ⟨utrimque⟩ hortari exercitum.

⟨tum⟩ pro se quisque id quod quisque potest et valet

edit, ferro ferit, tela frangunt, boat

caélum fremitú virum, ex spíritu atque anhélitu

nébula constát, cadunt vólnerum ví viri.

235denique, ut voluimus, nostra superat manus:

hostes crebri cadunt, nostri contra ingruont

[vicimus] ví feroces.

sed †fugam in se tamen nemo convortitur

nec recedit loco quin statim rem gerat;

240animam omittunt prius quam loco demigrent:

quisque ut steterat iacet optinetque ordinem.

hóc ubi Amphítruo erus cónspicatust,

ílico equités iubet déxtera indúcere.

equites parent citi: ab dextera maximo

245cúm clamore involant ímpetu alacri,

foédant et próterunt hóstium cópias

iúre iniustas.



Mercvrivs


Numquam étiam quicquam adhúc verborum est prólocutus pérperam:

namque ego fui illi in re praesenti et meus, cum pugnatum est, pater.



Sosia


250Perduelles penetrant se in fugam; ibi nostris animus additust:

vortentibus Telobois telis complebantur corpora,

ipsusque Amphitruo regem Pterelam sua obtruncavit manu.

haec illic est pugnata pugna úsque a mani ad vesperum

(hoc adeo hoc commemini magis, quia illo die inpransus fui),

255sed proelium id tandem diremit nox interventu suo.

postridie in castra ex urbe ad nos veniunt flentes principes:

velatis manibus orant ignoscamus peccatum suom,

deduntque se, divina humanaque omnia, urbem et liberos

in dicionem atque in arbitratum cuncti Thebano poplo.

260post ob virtutem ero Amphitruoni patera donata aurea est,

qui Pterela potitare solitus est rex. haec sic dicam erae.

nunc pergam eri imperium exequi et me domum capessere.



Mercvrivs


Áttat, illic húc iturust. íbo ego illi óbviam,

neque ego huc hominem hodie ad aedis has sinam umquam accedere;

265quando imago est huius in me, certum est hominem eludere.

et enim vero quoniam formam cépi huius ín med et statum,

decet et facta moresque huius habere me similes item.

itaque me malum esse oportet, callidum, astutum admodum

atque hunc, telo suo sibi, malitia a foribus pellere.

270sed quid illúc est? caelum aspectat. observabo quam rem agat.



Sosia


Certe edepol, si quicquamst aliud quod credam aut certo sciam,

credo ego hac noctu Nocturnum óbdormivisse ebrium.

nam neque se Septentriones quoquam in caelo commovent,

neque se Luna quoquam mutat atque uti exorta est semel,

275nec Iugulae neque Vesperugo neque Vergiliae óccidunt.

ita statim stant signa, neque nox quoquam concedit die.



Mercvrivs


Perge, Nox, ut occepisti, gere patri morem meo:

optumo optume optumam operam das, datam pulchre locas.



Sosia


Neque ego hac nocte longiorem me vidisse censeo,

280nisi item unam, verberatus quam pependi perpetem;

eam quoque edepol etiam multo haec vicit longitudine.

credo edepol equidem dormire Solem, atque adpotum probe;

mira sunt nisi invitavit sese in cena plusculum.



Mercvrivs


Ain vero, verbero? deos esse tui similis putas?

285ego pol te istis tuis pro dictis et male factis, furcifer,

accipiam; modo sis veni huc: invenies infortunium.



Sosia


Vbi sunt isti scortatores, qui soli inviti cubant?

haec nox scita est exercendo scorto conducto male.



Mercvrivs


Meus pater nunc pro huius verbis recte et sapienter facit,

290qui complexus cum Alcumena cubat amans animo obsequens.



Sosia


Ibo ut erus quod imperavit Alcumenae nuntiem.

sed quis hic ést homo, quem ante aedis video hoc noctis? non placet.



Mercvrivs


Nullust hoc metuculosus aeque.



Sosia


Mi in mentem venit,

illic homó hoc dé umero volt pallium detexere.



Mercvrivs


295Timet homo: deludam ego illum.



Sosia


Perii, dentes pruriunt;

certe advenientem hic me hospitio pugneo accepturus est.

credo misericors est: nunc propterea quod me meus erus

fecit ut vigilarem, hic pugnis faciet hodie ut dormiam.

oppido interii. obsecro hercle, quantus et quam validus est.



Mercvrivs


300Clare advorsum fabulabor, ⟨ut⟩ hic auscultet quae loquar;

igitur magis demum maiorem in sese concipiet metum.

agite, pugni, iam diu est quom ventri victum non datis:

iam pridem videtur factum, heri quod homines quattuor

in soporem collocastis nudos.



Sosia


Formido male,

305né ego hic nomen meum commutem et Quintus fiam e Sosia;

quattuor nudos sopori se dedisse hic autumat:

metuo ne numerum augeam illum.



Mercvrivs


em, nunciam ergo: sic volo.



Sosia


Cingitur: certe expedit se.



Mercvrivs


Non feret quin vapulet.



Sosia


Quis homo?



Mercvrivs


Quisquis homo huc profecto venerit, pugnos edet.



Sosia


310Apage, non placet me hoc noctis esse: cenavi modo;

proin tu istam cenam largire, si sapis, esurientibus.



Mercvrivs


Haud malum huic est pondus pugno.



Sosia


Perii, pugnos ponderat.



Mercvrivs


Quid si ego illum tractim tangam, ut dormiat?



Sosia


Servaveris,

nam continuas has tris noctes pervigilavi.



Mercvrivs


Pessumest,

315facimus nequiter, ferire malam male discit manus;

alia forma ésse oportet quem tu pugno legeris.



Sosia


Illic homo me interpolabit meumque os finget denuo.



Mercvrivs


Exossatum os esse oportet quem probe percusseris.



Sosia


Mirum ni hic me quasi murenam éxossare cogitat.

320ultro istunc qui exossat homines. perii, si me aspexerit.



Mercvrivs


Olet homo quidam malo suo.



Sosia


ei, numnam ego óbolui?



Mercvrivs


Atque haud longe abesse oportet, verum longe hinc afuit.



Sosia


Illic homo superstitiosust.



Mercvrivs


Gestiunt pugni mihi.



Sosia


Si in me exercituru's, quaeso in parietem ut primum domes.



Mercvrivs


325Vox mi ad aures advolavit.



Sosia


Né ego homo infelix fui,

qui non alas intervelli: volucrem vocem gestito.



Mercvrivs


Illic homo a me sibi malam rem arcessit iumento suo.



Sosia


Non equidem ullum habeo iumentum.



Mercvrivs


Onerandus est pugnis probe.



Sosia


Lassus sum hercle, navi ut vectus huc sum: etiam nunc nauseo;

330vix incedo inanis, ne ire posse cum onere existimes.



Mercvrivs


Certe enim hic nescio quis loquitur.



Sosia


Salvos sum, non me videt:

nescioquem loqui autumat; mihi certo nomen Sosiaest.



Mercvrivs


Hinc enim míhi dextra vox auris, ut videtur, verberat.



Sosia


Metuo, vocis ne vicem hodie hic vapulem, quae hunc verberat.



Mercvrivs


335Optume eccum incedit ad me.



Sosia


Timeo, totus torpeo.

non edepol nunc ubi terrarum sim scio, si quis roget,

neque miser me commovere possum prae formidine.

ilicet, mandata eri perierunt una et Sosia.

verum certum est confidenter hominem contra conloqui,

340qui possim videri huic fortis, a me ut abstineat manum.



Mercvrivs


Quo ambulas tu, qui Volcanum in cornu conclusum geris?



Sosia


Quid id exquiris tu, qui pugnis os exossas hominibus?



Mercvrivs


Servosne ⟨es⟩ an liber?



Sosia


Vtcumque animo conlibitum est meo.



Mercvrivs


Ain vero?



Sosia


Aio enim vero.



Mercvrivs


Verbero.



Sosia


Mentiris nunc.



Mercvrivs


345At iam faciam ut verum dicas dicere.



Sosia


Quid eo est opus?



Mercvrivs


Possum scire, quo profectus, cuius sis aut quid veneris?



Sosia


Húc eo, eri ⟨iussu, eius⟩ sum servos. numquid nunc es certior?



Mercvrivs


Ego tibi istam hodie, sceleste, comprimam linguam.



Sosia


Haud potes:

bene pudiceque adservatur.



Mercvrivs


Pergin argutarier?

350quid apud hasce aedis negoti ést tibi?



Sosia


Immo quid tibi est?



Mercvrivs


Rex Creo vigiles nocturnos singulos semper locat.



Sosia


Bene facit: quia nos eramus peregre, tutatust domi;

at nunc abi sane, advenisse familiares dicito.



Mercvrivs


Nescio quam tu familiaris sis: nisi actutum hinc abis,

355familiaris accipiere faxo haud familiariter.



Sosia


Hic inquam habito ego atque horunc servos sum.



Mercvrivs


At scin quo modo?

faciam ego hodie te superbum, nisi hinc abis.



Sosia


Quonam modo?



Mercvrivs


Auferere, non abibis, sí ego fustem sumpsero.



Sosia


Quin me esse huius familiai familiarem praedico.



Mercvrivs


360Vide sis quam mox vapulare vis, nisi actutum hinc abis.



Sosia


Tun domo prohibere peregre me advenientem postulas?



Mercvrivs


Haecine tua domust?



Sosia


Ita inquam.



Mercvrivs


Quis erus est igitur tibi?



Sosia


Amphitruo, qui nunc praefectust Thebanis legionibus,

quicum nupta est Alcumena.



Mercvrivs


Quid ais? quid nomen tibi est?



Sosia


365Sosiam vocant Thebani, Davo prognatum patre.



Mercvrivs


Ne tu istic hodie malo tuo compositis mendaciis

advenisti, audaciai columen, consutis dolis.



Sosia


Immo equidem tunicis consutis huc advenio, non dolis.



Mercvrivs


At mentiris etiam: certo pedibus, non tunicis venis.



Sosia


370Ita profecto.



Mercvrivs


Nunc profecto vapula ob mendacium.



Sosia


Non edepol volo profecto.



Mercvrivs


At pol profecto ingratiis.

hoc quidem profecto certum est, non est arbitrarium.



Sosia


Tuam fidem obsecro.



Mercvrivs


Tun te audes Sosiam esse dicere,

quí ego sum?



Sosia


Perii.



Mercvrivs


Parum etiam, praeut futurum est, praedicas.

375quoius nunc es?



Sosia


Tuos, nam pugnis usu fecisti tuom.

pro fidem, Thebani cives.



Mercvrivs


Etiam clamas, carnifex?

loquere, quid venisti?



Sosia


Vt esset quem tu pugnis caederes.



Mercvrivs


Cuius es?



Sosia


Amphitruonis, inquam, Sosia.



Mercvrivs


Ergo istoc magis,

quia vaniloquo's, vapulabis: ego sum, non tu, Sosia.



Sosia


380Ita di faciant, ut tu potius sis atque ego te ut verberem.



Mercvrivs


Etiam muttis?



Sosia


Iam tacebo.



Mercvrivs


Quis tibi erust?



Sosia


Quem tu voles.



Mercvrivs


Quid igitur? qui nunc vocare?



Sosia


Nemo nisi quem iusseris.



Mercvrivs


Amphitruonis te esse aiebas Sosiam.



Sosia


Peccaveram,

nam Amphitruonis †socium ne me esse volui dicere.



Mercvrivs


385Scibam equidem nullum esse nobis nisi me servom Sosiam.

fugit te ratió.



Sosia


Vtinam istuc pugni fecissent tui.



Mercvrivs


Ego sum Sosia ille quem tu dudum esse aiebas mihi.



Sosia


Obsecro ut per pacem liceat te alloqui, ut ne vapulem.



Mercvrivs


Immo indutiae parumper fiant, si quid vis loqui.



Sosia


390Non loquar nisi pace facta, quando pugnis plus vales.



Mercvrivs


Dic si quid vis, non nocebo.



Sosia


Tuae fide credo?



Mercvrivs


Meae.



Sosia


Quid si falles?



Mercvrivs


Tum Mercurius Sosiae iratus siet.



Sosia


Animum advorte. nunc licet mihi libere quidvis loqui.

Amphitruonis ego sum servos Sosia.



Mercvrivs


Etiam denuo?



Sosia


395Pacem feci, foedus feci. vera dico.



Mercvrivs


Vapula.



Sosia


Vt libet quid tibi libet fac, quoniam pugnis plus vales;

verum, utut es facturus, hoc quidem hercle haud reticebo tamen.



Mercvrivs


Tu me vivos hodie numquam facies quin sim Sosia.



Sosia


Certe edepol tu me alienabis numquam quin noster siem;

400nec nobis praeter med alius quisquam est servos Sosia.

[qui cum Amphitruone hinc una ieram in exercitum.]



Mercvrivs


Hic homo sanus non est.



Sosia


Quod mihi praedicas vitium, id tibi est.

quid, malum, non súm ego servos Amphitruonis Sosia?

nonne hac noctu nostra navis ⟨huc⟩ ex portu Persico

405venit, quae me advexit? nonne me huc erus misit meus?

nonne ego nunc sto ante aedes nostras? non mi est lanterna in manu?

non loquor, nón vigilo? nonne hic homo módo me pugnis contudit?

fecit hercle, nam etiam misero nunc ⟨mihi⟩ malae dolent.

quid igitur ego dubito, aut cur non intro eo in nostram domum?



Mercvrivs


410Quid, domum vostram?



Sosia


Ita enim vero.



Mercvrivs


Quin quae dixisti modo

omnia ementitu's: equidem Sosia Amphitruonis sum.

nam noctu hac soluta est navis nostra e portu Persico,

et ubi Pterela rex regnavit oppidum expugnavimus,

et legiones Teloboarum vi pugnando cepimus,

415et ipsus Amphitruo optruncavit regem Pterelam in proelio.



Sosia


Egomet mihi non credo, cum illaec autumare illum audio;

hic quidem cérte quae illic sunt res gestae memorat memoriter.

sed quid ais? quid Amphitruoni ⟨doni⟩ a Telobois datum est?



Mercvrivs


Pterela rex qui potitare solitus est patera aurea.



Sosia


420Elocutus est. ubi patera nunc est?



Mercvrivs


⟨Est⟩ in cistula;

Amphitruonis obsignata signo est.



Sosia


Signi dic quid est?



Mercvrivs


Cum quadrigis Sol exoriens. quid me captas, carnufex?



Sosia


Argumentis vicit, aliud nomen quaerundum est mihi.

nescio unde haec hic spectavit. iám ego hunc decipiam probe;

425nam quod egomet solus feci, nec quisquam alius affuit,

in tabernaclo, id quidem hodie numquam poterit dicere.

si tu Sosia es, legiones cum pugnabant maxume,

quid in tabernaclo fecisti? victus sum, si dixeris.



Mercvrivs


Cadus erat vini, inde implevi hírneam.



Sosia


Ingressust viam.



Mercvrivs


430Eam ego, ut matre fuerat natum, vini éduxi meri.



Sosia


Factum est illud, ut ego illíc vini hirneam ebiberim meri.

mira sunt nisi latuit intus illic in illac hirnea.



Mercvrivs


Quid nunc? vincon argumentis, te non esse Sosiam?



Sosia


Tu negas med esse?



Mercvrivs


Quid ego ni negem, qui egomet siem?



Sosia


435Per Iovem iuro med esse neque me falsum dicere.



Mercvrivs


At ego per Mercurium iuro, tibi Iovem non credere;

nam iniurato scio plus credet mihi quam iurato tibi.



Sosia


Quis ego sum saltem, si non sum Sosia? te interrogo.



Mercvrivs


Vbi ego Sosia nolim esse, tu esto sane Sosia;

440nunc, quando ego sum, vapulabis, ni hinc abis, ignobilis.



Sosia


Certe edepol, quom illum contemplo et formam cognosco meam,

quem ad modum ego sum (saepe in speculum inspexi), nimis similest mei;

itidem habet petasum ac vestitum: tam consimilest atque ego;

sura, pes, statura, tonsus, oculi, nasum vel labra,

445malae, mentum, barba, collus: totus. quid verbis opust?

si tergum cicatricosum, nihil hoc similist similius.

sed quom cogito, equidem certo idem sum qui semper fui.

novi erum, novi aedis nostras; sane sapio et sentio.

non ego illi obtempero quod loquitur. pultabo foris.



Mercvrivs


450Quó agis te?



Sosia


Domum.



Mercvrivs


Quadrigas si nunc inscendas Iovis

atque hinc fugias, ita vix poteris effugere infortunium.



Sosia


Nonne erae meae nuntiare quod erus meus iussit licet?



Mercvrivs


Tuae si quid vis nuntiare: hanc nostram adire non sinam.

nam si me inritassis, hodie lumbifragium hinc auferes.



Sosia


455Abeo potius. di immortales, obsecro vostram fidem,

ubi ego perii? ubi immutatus sum? ubi ego formam perdidi?

an egomet me illic reliqui, si forte oblitus fui?

nám hic quidem omnem imaginem meam, quae antehac fuerat, possidet.

vivo fit quod numquam quisquam mortuo faciet mihi.

460ibo ad portum atque haec uti sunt facta ero dicam meo;

nisi etiam is quoque me ignorabit: quod ille faxit Iuppiter,

ut ego hodie ráso capite calvos capiam pilleum.—



Scaena 2

Mercvrivs


463Bene próspere hoc hodie operis processit mihi:

amovi a foribus maximam molestiam,

465patri ut liceret tuto illam amplexarier.

iam ille illuc ad erum cum Amphitruonem advenerit,

narrabit servom hinc sese a foribus Sosiam

amovisse; ille adeo illum mentiri sibi

credet, neque credet huc profectum, ut iusserat.

470erroris ambo ego illos et dementiae

complebo atque omnem Amphitruonis familiam,

adeo usque, satietatem dum capiet pater

illius quám amat. igitur demum omnes scient

quae facta. denique Alcumenam Iuppiter

475redigét antiquam coniugi in concordiam.

nam Amphitruo actutum uxori turbas conciet

atque insimulabit eam probri; tum meus pater

eam séditionem illi in tranquillum conferet.

nunc de Alcumena dudum quod dixi minus,

480hodie illa pariet filios geminos duos

alter decumo post mense nascetur puer

quam seminatust, alter mense septumo;

eorum Ámphitruonis alter est, alter Iovis:

verum minori puero maior est pater,

485minor maiori. iamne hoc scitis quid siet?

sed Alcumenae huius honoris gratia

pater curavit uno ut fetu fieret,

uno ut labore absolvat aerumnas duas.

[et ne in suspicione ponatur stupri]

490[et clandestina ut celetur consuetio.]

quamquam, ut iam dudum dixi, resciscet tamen

Amphitruo rem omnem. quid igitur? nemo id probro

profecto ducet Alcumenae; nam deum

non par videtur facere, delictum suom

495suamque ut culpam expetere in mortalem ut sinat.

orationem comprimam: crepuit foris.

Amphitruo subditivos eccum exit foras

cum Alcumena uxore usuraria.



Scaena 3

Ivppiter


499Béne vale, Alcumena, cura rem communem, quod facis;

500atque inperce quaeso: menses iam tibi esse actos vides.

mihi necesse est ire hinc; verum quod erit natum tollito.



Alcvmena


Quid istuc est, mi vir, negoti, quod tu tam subito domo

abeas?



Ivppiter


Edepol haud quod tui me neque domi distaedeat;

sed ubi summus imperator non adest ad exercitum,

505citius quod non facto est usus fit quam quod facto est opus.



Mercvrivs


Nimis hic scitust sycophanta, qui quidem meus sit pater.

observatote ⟨eum⟩, quam blande mulieri palpabitur.



Alcvmena


Ecastor te experior quanti facias uxorem tuam.



Ivppiter


Satin habes, si feminarum nulla est quam aeque diligam?



Mercvrivs


510Edepol ne illa si istis rebus te sciat operam dare,

ego faxim ted Amphitruonem esse malis, quam Iovem.



Alcvmena


Experiri istuc mavellem me quam mi memorarier.

prius abis quam lectus ubi cubuisti concaluit locus.

heri venisti media nocte, nunc abis. hocin placet?



Mercvrivs


515Accedam atque hanc appellabo et subparasitabor patri.

numquam edepol quemquam mortalem credo ego uxorem suam

sic ecflictim amare, proinde ut hic te ecflictim deperit.



Ivppiter


Carnufex, non ego te novi? ábin e conspectu meo?

quid tibi hanc curatio est rem, verbero, aut muttitio?

520quoii ego iam hoc scipione—



Alcvmena


Ah noli.



Ivppiter


Muttito modo.



Mercvrivs


Nequiter paene expedivit prima parasitatio.



Ivppiter


Verum quod tu dicis, mea uxor, non te mi irasci decet.

clanculum abii a legione: operam hanc subrupui tibi,

ex me primo ⟨ut⟩ prima scires, rem ut gessissem publicam.

525ea tibi omnia enarravi. nisi te amarem plurimum,

non facerem.



Mercvrivs


Facitne ut dixi? timidam palpo percutit.



Ivppiter


Nunc, ne legio persentiscat, clam illuc redeundum est mihi,

ne me uxorem praevertisse dicant prae re publica.



Alcvmena


Lacrimantem ex abitu concinnas tu tuam uxorem.



Ivppiter


Tace,

530ne corrumpe oculos, redibo actutum.



Alcvmena


Id actutum diu est.



Ivppiter


Non ego te hic lubens relinquo neque abeo abs te.



Alcvmena


Sentio,

nam qua nocte ad me venisti, eadem abis.



Ivppiter


Cur me tenes?

tempus ⟨est⟩: exire ex urbe prius quam lucescat volo.

nunc tibi hanc pateram, quae dono mi illi ob virtutem data est,

535Pterela rex qui potitavit, quem ego mea occidi manu,

Alcumena, tibi condono.



Alcvmena


Facis ut alias res soles.

ecastor condignum donum, qualest qui donum dedit.



Mercvrivs


Immo sic: condignum donum, qualest cui dono datumst.



Ivppiter


Pergin autem? nonne ego possum, furcifer, te perdere?



Alcvmena


540Noli amabo, Amphitruo, irasci Sosiae causa mea.



Ivppiter


Faciam ita ut vis.



Mercvrivs


Ex amore hic admodum quam saevos est.



Ivppiter


Numquid vis?



Alcvmena


Vt quom absim mé ames, me tuam te absente tamen.



Mercvrivs


Eamus, Amphitruo. lucescit hoc iam.



Ivppiter


Abi prae, Sosia,

iam ego sequar. numquid vis?



Alcvmena


Etiam: ut actutum advenias.



Ivppiter


Licet,

545prius tuá opinione híc adero: bonum ánimum habe.—

nunc te, nox, quae me mansisti, mitto uti cedas die,

ut mortalis inlucescat luce clara et candida.

atque quanto, nox, fuisti longior hac proxuma,

tanto brevior dies ut fiat faciam, ut aeque disparet.

550sed dies e nocte accedat. ibo et Mercurium sequar.—



Actus II

Scaena 1

Amphitrvo


551Age í tu secúndum.



Sosia


Sequór, subsequór te.



Amphitrvo


Scelestissimum te arbitror.



Sosia


Nam quam ob rem?



Amphitrvo


Quia id quod neque est neque fuit neque futurum est

mihi praedicas.



Sosia


Eccere, iam tuatim

555facis ⟨tu⟩, ut tuis nulla apud te fides sit.



Amphitrvo


Quid est? quo modo? iam quidem hercle ego tibi istam

scelestam, scelus, linguam abscidam.



Sosia


Tuos sum,

proinde ut commodumst et lubet quidque facias;

tamen quin loquar haec uti facta sunt hic,

560numquam ullo modo me potes deterrere.



Amphitrvo


Scelestissime, audes mihi praedicare id,

domi te esse nunc, qui hic ades?



Sosia


Vera dico.



Amphitrvo


Malum quod tibi di dabunt, atque ego hodie

dabo.



Sosia


Istuc tibist in manu, nam tuos sum.



Amphitrvo


565Tun me, verbero, audes erum ludificari?

tune id dicere audes, quod nemo umquam homo antehac

vidit nec potest fieri, tempore uno

homo idem duobus locis ut simul sit?



Sosia


Profecto ut loquor res ita est.



Amphitrvo


Iuppiter te

570perdat.



Sosia


Quid mali súm, ere, tua ex re promeritus?



Amphitrvo


Rogasne, improbe, etiam, qui ludos facis me?



Sosia


Meritó maledicás mihi, si id ita factum est.†

verum haud mentior, resque uti facta dico.



Amphitrvo


Homo hic ébrius est, ut opínor.



Sosia


575Útinam ita essem.



Amphitrvo


Optás quae facta.



Sosia


Égone?



Amphitrvo


Tu istic. úbi bibisti?



Sosia


Nusquam equidem bibi.



Amphitrvo


Quid hoc sit hominis?



Sosia


equidem decies dixi:

domi ego sum, inquam, écquid audis? et apud te adsum Sosia idem.

satin hoc plane, satin diserte, ere, nunc videor

tibi locutus esse?



Amphitrvo


Vah,

580ápage te a me.



Sosia


Quíd est negoti?



Amphitrvo


Péstis te tenet.



Sosia


Nám quor istuc

dicis? equidem valeo et salvos

sum recte, Amphitruo.



Amphitrvo


At te ego faciam

hodie proinde ac meritus es,

ut minus valeas et miser sis,

salvos domum si rediero: iam

sequere sis, erum qui ludificas

dictis delirantibus,

qui quoniam erus quod imperavit neglexisti persequi,

nunc venis etiam ultro inrisum dominum: quae neque fieri

possunt neque fando umquam accepit quisquam profers, carnifex;

quoius ego hodie in tergum faxo ista expetant mendacia.



Sosia


590Amphitruo, miserrima istaec miseria est servo bono,

apud erum qui vera loquitur, si id vi verum vincitur.



Amphitrvo


Quo id, malum, pacto potest nam (mecum argumentis puta)

fieri, nunc uti tu ⟨et⟩ hic sis et domi? id dici volo.



Sosia


Sum profecto et hic et illíc. hoc cuivis mirari licet,

595neque tibi istuc mirum * * * mágis videtur quam mihi.



Amphitrvo


Quo modo?



Sosia


Nihilo, inquam, mirum magis tibi istuc quam mihi;

neque, ita me di ament, credebam primo mihimet Sosiae,

donec Sosia illic egomet fecit sibi uti crederem.

ordine omne, uti quicque actum est, dúm apud hostis sedimus,

600edissertavit. tum formam una abstulit cum nomine.

neque lac lactis magis est simile quam ille ego similest mei.

nam ut dudum ante lucem a portu me praemisisti domum—



Amphitrvo


Quid igitur?



Sosia


Prius multo ante aedis stabam quam illo adveneram.



Amphitrvo


Quas, malum, nugás? satin tu sanus es?



Sosia


Sic sum ut vides.



Amphitrvo


605Huic homini nescio quid est mali mala obiectum manu,

postquam a me abiit.



Sosia


Fateor, nam sum obtusus pugnis pessume.



Amphitrvo


Quis te verberavit?



Sosia


Egomet memet, qui nunc sum domi.



Amphitrvo


Cave quicquam, nisi quod rogabo te, mihi responderis.

omnium primum iste qui sit Sosia, hoc dici volo.



Sosia


610Tuos est servos.



Amphitrvo


Mihi quidem uno te plus etiam est quam volo,

neque postquam sum natus habui nisi te servom Sosiam.



Sosia


At ego nunc, Amphitruo, dico: Sosiam servom tuom

praeter me alterum, inquam, adveniens faciam ut offendas domi,

Davo prognatum patre eodem quo égo sum, forma, aetate item

615qua égo sum. quid opust verbis? geminus Sosia hic factust tibi.



Amphitrvo


Nimia memoras mira. sed vidistin uxorem meam?



Sosia


Quin intro ire in aedis numquam licitum est.



Amphitrvo


Quis te prohibuit?



Sosia


Sosia ille, quem iam dudum dico, is qui me contudit.



Amphitrvo


Quis istic Sosia est?



Sosia


Ego, inquam. quotiens dicendum est tibi?



Amphitrvo


620Sed quid ais? num obdormivisti dudum?



Sosia


Nusquam gentium.



Amphitrvo


Ibi forte istum si vidisses quendam in somnis Sosiam—



Sosia


Non soleo ego somniculose éri imperia persequi.

vigilans vidi, vigilans nunc ⟨te⟩ video, vigilans fabulor,

vigilantem ille me iam dudum vigilans pugnis contudit.



Amphitrvo


625Quis homo?



Sosia


Sosia, inquam, ego ille. quaeso, nonne intellegis?



Amphitrvo


Qui, malum, intellegere quisquam potis est? ita nugas blatis.



Sosia


Verum actutum nosces, quom illum nosces servom Sosiam.



Amphitrvo


Sequere hac igitur me, nam mi istuc primum exquisito est opus.

[sed vide ex navi efferantur quae imperavi iam omnia.]



Sosia


630[Et memor sum et diligens, ut quae imperes compareant;]

[non ego cum vino simitu ébibi imperium tuom.]



Amphitrvo


[Vtinam di faxint, infecta dicta re eveniant tua.]



Scaena 2

Alcvmena


633Satín parva rés est volúptatum in víta atque in aétate agúnda

praequám quod moléstum est? ita cuíque comparátum est in aétate hominum;

635ita dívis est plácitum, volúptatem ut maéror comés consequátur:

quin íncommodí plus malíque ilico ádsit, boní si optigít quid.

nam ego íd nunc expérior domo átque ipsa dé me sció, cui volúptas

parúmper datást, dum virí mei míhi potéstas vidéndi fuit

noctem únam modo; átque is repénte abiit á me hinc ánte lucem.

640sola híc mihi nunc vídeor, quia ílle hinc abést quem ego amó praeter omnes.

plus aégri ex ábitu virí, quam ex advéntu volúptatis cépi. sed hóc me beát

saltém, quom perduéllis vicít et domúm laudis cómpos revénit:

id sólacio est.

absít, dum modó laude párta

645domúm recipiát se; feram ét perferam úsque

abitum éius ánimo forti átque offirmáto, id módo si mercédis

datúr mi, ut meús victor vír belli clúeat.

satis mi esse ducam.

virtús praemium ést optimúm;

virtús omnibús rebus ánteit profécto:

650libértas salús vita rés et paréntes, patria ét prognáti

tutántur, servántur:

virtús omnia ín sese habét, omnia ádsunt

bona quém penest vírtus.



Amphitrvo


Édepol me uxori éxoptatum crédo adventurúm domum,

655quae me amat, quam contra amo, praesertim re gesta bene,

victis hostibus: quos nemo posse superari ratust,

eos auspicio meo atque ductu primo coetu vicimus.

certe enim méd illi expectatum optato venturum scio.



Sosia


Quid? me non rere expectatum amicae venturum meae?



Alcvmena


660Meus vir hic quidem est.



Amphitrvo


Séquere hac tu me.



Alcvmena


Nam quid ille revortitur

qui dudum properare se aibat? án ille me temptat sciens

atque id se volt experiri, suom abitum ut desiderem?

ecastor med haud invita se domum recipit suam.



Sosia


Amphitruo, redire ad navem meliust nos.



Amphitrvo


Qua gratia?



Sosia


665Quia domi daturus nemo est prandium advenientibus.



Amphitrvo


Qui tibi nunc istuc in mentemst?



Sosia


Quia enim sero advenimus.



Amphitrvo


Qui?



Sosia


Quia Alcumenam ante aedis stare saturam intellego.



Amphitrvo


Gravidam ego illanc hic reliqui quóm abeo.



Sosia


Ei perii miser.



Amphitrvo


Quid tibi est?



Sosia


Ad aquam praebendam commodum adveni domum,

670decumo post mense, ut rationem te putare intellego.



Amphitrvo


Bono animo es.



Sosia


Scin quam bono animo sim? si situlam cepero,

numquam edepol tu mihi divini creduis post hunc diem,

ní ego illi puteo, si occepso, ánimam omnem intertraxero.



Amphitrvo


Sequere hac me modo; alium ego isti rei allegabo, ne time.



Alcvmena


675Magis nunc ⟨me⟩ meum officium facere, si huic eam advorsum, arbitror.



Amphitrvo


Amphitruo uxorem salutat laetus speratam suam,

quam omnium Thebis vir unam esse optimam diiudicat,

quamque adeo cives Thebani vero rumiferant probam.

valuistin usque? exspectatun advenio?



Sosia


Haud vidi magis.

680exspectatum eum salutat magis haud quicquam quam canem.



Amphitrvo


Et quom te †gravidam et quom te pulchre plenam aspicio, gaudeo.



Alcvmena


Obsecro ecastor, quid tu me deridiculi gratia

sic salutas atque appellas, quasi dudum non videris

quasique nunc primum recipias te domum huc ex hostibus?

685[atque me nunc proinde appellas quasi multo post videris?]



Amphitrvo


Immo equidem te nisi nunc hodie nusquam vidi gentium.



Alcvmena


Cur negas?



Amphitrvo


Quia vera didici dicere.



Alcvmena


Haud aequom facit

qui quod didicit id dediscit. an periclitamini

quid animi habeam? sed quid huc vos revortimini tam cito?

690an te auspicium commoratum est an tempestas continet

qui non abiisti ad legiones, ita uti dudum dixeras?



Amphitrvo


Dudum? quam dudum istuc factum est?



Alcvmena


Temptas. iam dudum, modo.



Amphitrvo


Qui istuc potis est fieri, quaeso, ut dicis: iam dudum, modo?



Alcvmena


Quid enim censes? te ut deludam contra lusorem meum,

695qui nunc primum te advenisse dicas, modo qui hinc abieris.



Amphitrvo


Haec quidem deliramenta loquitur.



Sosia


Paulisper mane,

dum edormiscat unum somnum.



Amphitrvo


Quaene vigilans somniat?



Alcvmena


Equidem ecastor vigilo, et vigilans id quod factum est fabulor.

nam dudum ante lucem et istunc et te vidi.



Amphitrvo


Quo in loco?



Alcvmena


700Hic in aedibús ubi tu habitas.



Amphitrvo


Numquam factum est.



Sosia


Non taces?

quid si e portu navis huc nos dormientis detulit?



Amphitrvo


Etiam tu quoque adsentaris húic?



Sosia


Quid vis fieri?

non tu scis? Bacchae bacchanti si velis advorsarier,

ex insana insaniorem facies, feriet saepius;

705si obsequare, una resolvas plaga.



Amphitrvo


At pol qui certa res

hanc est obiurgare, quae me hódie advenientem domum

noluerit salutare.



Sosia


Inritabis crabrones.



Amphitrvo


Tace.

Alcumena, unum rogare te volo.



Alcvmena


Quid vis roga.



Amphitrvo


Num tibi aut stultitia accessit aut superat superbia?



Alcvmena


710Qui istuc in mentemst tibi ex me, mi vir, percontarier?



Amphitrvo


Quia salutare advenientem me solebas antidhac,

appellare, itidem ut pudicae suos viros quae sunt solent.

eo more expertem te factam adveniens offendi domi.



Alcvmena


Ecastor equidem te certo heri advenientem ílico,

715et salutavi et valuissesne usque exquisivi simul,

mi vir, et manum prehendi et osculum tetuli tibi.



Sosia


Tun heri hunc salutavisti?



Alcvmena


Et te quoque etiam, Sosia.



Sosia


Amphitruo, speravi ego istam tibi parituram filium;

verum non est puero gravida.



Amphitrvo


Quid igitur?



Sosia


Insania.



Alcvmena


720Equidem sana sum et deos quaeso, ut salva pariam filium.

verum tu malum mágnum habebis, si hic suom officium facit:

ob istuc omen, ominator, capies quod te condecet.



Sosia


Enim vero praegnati oportet et malum et malum dari,

ut quod obrodat sit, animo si male esse occeperit.



Amphitrvo


725Tu me heri hic vidisti?



Alcvmena


Ego, inquam, si vis decies dicere.



Amphitrvo


In somnis fortasse.



Alcvmena


Immo vígilans vigilantem.



Amphitrvo


Ei misero mihi.



Sosia


Quid tibi est?



Amphitrvo


Delirat uxor.



Sosia


Atra bili percita est.

nulla res tam delirantis homines concinnat cito.



Amphitrvo


Vbi primum tibi sensisti, mulier, impliciscier?



Alcvmena


730Equidem ecastor sana et salva sum.



Amphitrvo


Quor igitur praedicas,

té heri me vidisse, qui hac noctu in portum advecti sumus?

ibi cenavi atque ibi quievi in navi noctem perpetem,

neque meum pedem huc íntuli etiam in aedis, ut cum exercitu

hinc profectus sum ad Teloboas hostis eosque ut vicimus.



Alcvmena


735Immo mecum cenavisti et mecum cubuisti.



Amphitrvo


Quid est?



Alcvmena


Vera dico.



Amphitrvo


Non de hac quidem hercle re; de áliis nescio.



Alcvmena


Primulo diluculo abiisti ad legiones.



Amphitrvo


Quo modo?



Sosia


Recte dicit, ut commeminit: somnium narrat tibi.

sed, mulier, postquam experrecta es, te prodigiali Iovi

740aut mola salsa hodie aut ture comprecatam oportuit.



Alcvmena


Vae capiti tuó.



Sosia


Tua istuc refert—si curaveris.



Alcvmena


Iterum iám hic in me inclementer dicit, atque id sine malo.



Amphitrvo


Tace tu. tu dic: egone abs te abii hinc hodie cum diluculo?



Alcvmena


Quis igitur nisi vos narravit mi, illi ut fuerit proelium?



Amphitrvo


745An etiam id tu scis?



Alcvmena


Quippe qui éx te audivi, ut urbem maximam

expugnavisses regemque Pterelam tute occideris.



Amphitrvo


Egone istuc dixi?



Alcvmena


Tute istic, etiam adstante hoc Sosia.



Amphitrvo


Audivistin tu me narrare haec hodie?



Sosia


Vbi ego audiverim?



Amphitrvo


Hanc roga.



Sosia


Me quidem praesente numquam factum est, quod sciam.



Alcvmena


750Mirum quin te adversus dicat.



Amphitrvo


Sosia, age me huc aspice.



Sosia


Specto.



Amphitrvo


Vera volo loqui te, nolo adsentari mihi.

audivistin tu hodie me illi dicere ea quae illa autumat?



Sosia


Quaeso edepol, num tu quoque etiam insanis, quom id me interrogas,

qui ipsus equidem nunc primum istanc tecum conspicio simul?



Amphitrvo


755Quid nunc, mulier? audin illum?



Alcvmena


Ego véro, ac falsum dicere.



Amphitrvo


Neque tu illi neque mihi viro ipsi credis?



Alcvmena


Eo fit quia mihi

plurimum credo et scio istaec facta proinde ut proloquor.



Amphitrvo


Tun me heri advenisse dicis?



Alcvmena


Tun te abiisse hodie hinc negas?



Amphitrvo


Nego enim vero, et me advenire nunc primum aio ad te domum.



Alcvmena


760Obsecro, etiamne hoc negabis, te auream pateram mihi

dédisse dono hodié, qua te illi donatum esse dixeras?



Amphitrvo


Neque edepol dedi neque dixi; verum ita animatus fui

itaque nunc sum, ut ea te patera donem. sed quis istúc tibi

dixit?



Alcvmena


Ego equidem ex te audivi et ex tua accepi manu

765pateram.



Amphitrvo


Mane, mane, obsecro te. nimis demiror, Sosia,

qui illaec illic me donatum esse aurea patera sciat,

nisi tu dudum hanc convenisti et narravisti haec omnia.



Sosia


Neque edepol ego dixi neque istam vidi nisi tecum simul.



Amphitrvo


Quid hoc sit hominis?



Alcvmena


Vin proferri pateram?



Amphitrvo


Proferri volo.



Alcvmena


770Fiat. ⟨heus⟩ tu, Thessala, intus pateram proferto foras,

qua hódie meus vir donavit me.



Amphitrvo


Secede huc tu, Sosia,

enim vero illud praeter alia mira miror maxime,

si haec habet páteram illam.



Sosia


An etiam credis id, quae in hac cistellula

tuo signo obsignata fertur?



Amphitrvo


Salvom signum est?



Sosia


Inspice.



Amphitrvo


775Recte, ita est ut obsignavi.



Sosia


Quaeso, quin tu istanc iubes

pro cerrita circumferri?



Amphitrvo


Edepol qui facto est opus;

nam haec quidem edepol laruarum plenast.



Alcvmena


Quid verbis opust?

em tibi pateram, eccam.



Amphitrvo


Cedo mi.



Alcvmena


Age aspice huc sis nunciam

tu qui quae facta infitiare; quem égo iam hic convincam palam.

780estne haec patera, qua donatu's illi?



Amphitrvo


Summe Iuppiter,

quid ego video? haec ea est profecto patera. perii, Sosia.



Sosia


Aut pol haec praestigiatrix multo mulier maxima est

aut pateram hic inesse oportet.



Amphitrvo


Agedum, exsolve cistulam.



Sosia


Quid ego istam exsolvam? obsignatast recte, res gesta est bene:

785tu peperisti Ámphitruonem, ego alium peperi Sosiam;

nunc si patera pateram peperit, omnes congeminavimus.



Amphitrvo


Certum est aperire atque inspicere.



Sosia


Vide sis signi quid siet,

ne posterius in me culpam conferas.



Amphitrvo


Aperi modo;

nam haec quidem nos delirantis facere dictis postulat.



Alcvmena


790Vnde haec igitur est nisi abs te quae mihi dono data est?



Amphitrvo


Opus mi est istuc exquisito.



Sosia


Iuppiter, pro Iuppiter.



Amphitrvo


Quid tibi est?



Sosia


Hic patera nulla in cistulast.



Amphitrvo


Quid ego audio?



Sosia


Id quod verúmst.



Amphitrvo


At cum cruciatu iam, nisi apparet, tuo.



Alcvmena


Haec quidem apparet.



Amphitrvo


Quis igitur tibi dedit?



Alcvmena


Qui me rogat.



Sosia


795Me captas, quia tute ab navi clanculum huc alia via

praecucurristi, atque hinc pateram tute exemisti atque eam

huic dedisti, post hanc rursum óbsignasti clanculum.



Amphitrvo


Ei mihi, iam tu quoque huius adiuvas insaniam?

ain heri nos advenisse huc?



Alcvmena


Aio, adveniensque ilico

800me salutavisti, et ego te, et osculum tetuli tibi.



Sosia


Iam illud non placet principium de osculo.



Amphitrvo


Perge exsequi.



Alcvmena


Lavisti.



Amphitrvo


Quid postquam lavi?



Alcvmena


Accubuisti.



Sosia


Euge optime.

nunc exquire.



Amphitrvo


Ne interpella. perge porro dicere.



Alcvmena


Cena adposita est; cenavisti mecum, ego accubui simul.



Amphitrvo


805In eodem lectó?



Alcvmena


In eodem.



Sosia


Ei, non placet convivium.



Amphitrvo


Sine modo argumenta dicat. quid postquam cenavimus?



Alcvmena


Te dormitare aibas; mensa ablata est, cubitum hinc abiimus.



Amphitrvo


Vbi tu cubuisti?



Alcvmena


In eodem lectó tecum una in cubiculo.



Amphitrvo


Perdidisti.



Sosia


Quid tibi est?



Amphitrvo


Haec me modo ad mortem dedit.



Alcvmena


810Quid iam, amabo?



Amphitrvo


Ne me appella.



Sosia


Quid tibi est?



Amphitrvo


Perii miser,

quia pudicitiae huius vitium me hinc absente est additum.



Alcvmena


Obsecro ecastor, cur istuc, mi vir, ex ted audio?



Amphitrvo


Vir ego tuos sim? ne me appella, falsa, falso nomine.



Sosia


Haeret haec res, si quidem haec iam mulier facta est ex viro.



Alcvmena


815Quid ego feci, qua istaec propter dicta dicantur mihi?



Amphitrvo


Tute edictas facta tua, ex me quaeris quid deliqueris.



Alcvmena


Quid ego tibi deliqui, si, cui nupta sum, tecum fui?



Amphitrvo


Tun mecum fueris? quid illac impudente audacius?

saltem, tute si pudoris egeas, sumas mutuom.



Alcvmena


820Istuc facinus, quod tu insimulas, nostro generi non decet.

tu si me inpudicitiai captas, capere non potes.



Amphitrvo


Pro di immortales, cognoscin tu me saltem, Sosia?



Sosia


Propemodum.



Amphitrvo


Cenavin ego heri in navi in portu Persico?



Alcvmena


Mihi quoque adsunt testes, qui illud quod ego dicam adsentiant.



Sosia


825Nescio quid istúc negoti dicam, nisi si quispiam est

Amphitruó alius, qui forte ted hinc absenti tamen

tuam rem curet teque absente hic munus fungatur tuom.

nam quod de illo subditivo Sosia mirum nimis,

certe de istoc Amphitruone iam alterum mirum est magis.



Amphitrvo


830Nescio quis praestigiator hanc frustratur mulierem.



Alcvmena


Per supremi regis regnum iuro et matrem familias

Iunonem, quam me vereri et metuere est par maxume,

ut mi extra unum te mortalis nemo corpus corpore

contigit, quo me impudicam faceret.



Amphitrvo


Vera istaec velim.



Alcvmena


835Vera dico, sed nequiquam, quoniam non vis credere.



Amphitrvo


Mulier es, audacter iuras.



Alcvmena


Quae non deliquit, decet

audacem esse, confidenter pro se et proterve loqui.



Amphitrvo


Satis audacter.



Alcvmena


Vt pudicam decet.



Amphitrvo


†In verbis probas.



Alcvmena


Non ego illam mihi dotem duco esse, quae dos dicitur,

840sed pudicitiam et pudorem et sedatum cupidinem,

deum metum, parentum amorem et cognatum concordiam,

tibi morigera atque ut munifica sim bonis, prosim probis.



Sosia


Ne ista edepol, si haec vera loquitur, examussim est optima.



Amphitrvo


Delenitus sum profecto ita, ut me qui sim nesciam.



Sosia


845Amphitruo es profecto, cave sis ne tu te usu perduis:

ita nunc homines immutantur, postquam peregre advenimus.



Amphitrvo


Mulier, istam rem inquisitam certum est non amittere.



Alcvmena


Edepol me libente facies.



Amphitrvo


Quid ais? responde mihi,

quid si adduco tuom cognatum húc a navi Naucratem,

850qui mecum una vectust una navi, atque is si denegat

facta quae tu facta dicis, quid tibi aequom est fieri?

numquid causam dicis, quin te hoc multem matrimonio?



Alcvmena


Si deliqui, nulla causa est.



Amphitrvo


Convenit. tu, Sosia,

duc hos intro. ego huc ab navi mecum adducam Naucratem.—



Sosia


855Nunc quidem praeter nos nemo est. dic mihi verum serio:

ecquis alius Sosia intust, qui mei similis siet?



Alcvmena


Abin hinc a me dignus domino servos?



Sosia


Abeo, si iubes.—



Alcvmena


Nimis ecastor facinus mirum est, qui illi conlibitum siet

meo viro sic me insimulare falso facinus tam malum.

860quidquid est, iam ex Naucrate cognato id cognoscam meo.—



Actus III

Scaena 1

Ivppiter


861Ego sum ille Amphitruo, cui est servos Sosia,

idem Mercurius qui fit, quando commodumst,

in superiore quí habito cenaculo,

qui interdum fio Iuppiter, quando lubet;

865huc autem quom extemplo adventum adporto, ilico

Amphitruo fio et vestitum immuto meum.

nunc huc honoris vostri venio gratia,

ne hanc incohatam transigam comoediam;

simul Alcumenae, quam vir insontem probri

870Amphitruo accusat, veni ut auxilium feram:

nam mea sit culpa, quod egomet contraxerim,

si id Alcumenae innocenti expetat.

nunc Amphitruonem memet, út occepi semel,

esse adsimulabo, atque in horum familiam

875frustrationem hodie iniciam maxumam;

post igitur demum faciam res fiat palam

atque Alcumenae in tempore auxilium feram

faciamque ut uno fetu et quod gravida est viro

et me quod gravidast pariat sine doloribus.

880Mercurium iussi me continuo consequi,

si quid vellem imperare. nunc hanc adloquar.



Scaena 2

Alcvmena


882Durare nequeo in aedibus. ita me probri,

stupri, dedecoris a viro argutam meo!

ea quae sunt facta infecta ut reddat clamitat,

885quae neque sunt facta neque ego in me admisi arguit;

atque id me susque deque esse habituram putat.

non edepol faciam, neque me perpetiar probri

falso insimulatam, quin ego illum aut deseram

aut sátis faciat mi ille átque adiuret insuper,

890nolle esse dicta quae in me insontem protulit.



Ivppiter


Faciundum est mi illud, fieri quód illaec postulat,

si me illam amantem ad sese studeam recipere,

quando ego quod feci, id factum Amphitruoni offuit

atque illi dudum meus amor negotium

895insonti exhibuit, nunc autem insonti mihi

illius ira in hanc et male dicta expetent.



Alcvmena


Sed eccum video qui me miseram arguit

stupri, dedecoris.



Ivppiter


Te volo, uxor, conloqui.

quo te avortisti? * * *



Alcvmena


Ita ingenium meumst:

900inimicos semper osa sum optuerier.



Ivppiter


Heia autem inimicos?



Alcvmena


Sic est, vera praedico;

nisi etiam hoc falso dici insimulaturus es.



Ivppiter


Nimis iracunda es.



Alcvmena


Potin ut abstineas manum?

nam certo, si sis sanus aut sapias satis,

905quam tu impudicam esse arbitrere et praedices,

cum ea tú sermonem nec ioco nec serio

tibi habeas, nisi sis stultior stultissimo.



Ivppiter


Si dixi, nihilo magis es, neque ego esse arbitror,

et id huc revorti uti me purgarem tibi.

910nam numquam quicquam meo animo fuit aegrius,

quam postquam audivi ted esse iratam mihi.

cur dixisti? inquies. ego expediam tibi.

non edepol quo te esse impudicam crederem;

verum periclitatus súm animum tuom,

915quid faceres et quo pacto id ferre induceres.

equidem ioco illa dixeram dudum tibi,

ridiculi causa. vél hunc rogato Sosiam.



Alcvmena


Quin huc adducis meum cognatum Naucratem,

testem quem dudum te adducturum dixeras,

920te huc non venisse?



Ivppiter


Si quid dictum est per iocum,

non aequom est id te serio praevortier.



Alcvmena


Ego illúd scio quam doluerit cordi meo.



Ivppiter


Per dexteram tuam te, Alcumena, oro obsecro,

da mihi hanc veniam, ignosce, irata ne sies.



Alcvmena


925Ego istaec feci verba virtute irrita;

nunc, quando factis me impudicis abstini,

ab impudicis dictis avorti volo.

valeas, tibi habeas res tuas, reddas meas.

iuben mi íre comites?



Ivppiter


Sanan es?



Alcvmena


Si non iubes,

930ibo egomet; comitem mihi Pudicitiam duxero.†



Ivppiter


Mane. arbitratu tuo ius iurandum dabo,

me meam pudicam esse uxorem arbitrarier.

id ego si fallo, tum te, summe Iuppiter,

quaeso, Amphitruoni ut semper iratus sies.



Alcvmena


935A, propitius sit potius.



Ivppiter


Confido fore;

nam ius iurandum verum te advorsum dedi.

iam nunc irata non es?



Alcvmena


Non sum.



Ivppiter


Bene facis.

nam in hominum aetate multa eveniunt huius modi:

capiunt voluptátes, capiunt rursum miserias;

940irae interveniunt, redeunt rursum in gratiam.

verum irae si quae forte eveniunt huius modi

inter eos, rursum si reventum in gratiam est,

bis tanto amici sunt inter se quam prius.



Alcvmena


Primum cavisse oportuit ne diceres,

945verum eadem si isdem purgas mi, patiunda sunt.



Ivppiter


Iube véro vasa pura adornari mihi,

ut quae ápud legionem vota vovi, si domum

rediissem salvos, ea ego exsolvam omnia.



Alcvmena


Ego istuc curabo.



Ivppiter


Evocate huc Sosiam;

950gubernatorem qui in mea navi fuit

Blepharonem arcessat, qui nobiscum prandeat.

is adeo * * * inpransus ludificabitur,

cum ego Amphitruonem collo hinc obstricto traham.



Alcvmena


Mirum quid solus secum secreto ille agat.

955atque aperiuntur aedes. exit Sosia.



Scaena 3

Sosia


956Ámphitruo, assum. sí quid opus est, impera, imperium éxequar.



Ivppiter


⟨Sosia,⟩ optume advenis.



Sosia


Iam pax est inter vos duos?

nam quia vos tranquillos video, gaudeo et volup est mihi.

atque ita servom par videtur frugi sese instituere:

960proinde eri ut sint, ipse item sit; voltum e voltu comparet:

tristis sit, si eri sint tristes; hilarus sit, si gaudeant.

sed age responde: iam vos rediistis in concordiam?



Ivppiter


Derides, qui scis haec dudum me dixisse per iocum.



Sosia


An id ioco dixisti? équidem serio ac vero ratus.



Ivppiter


965Habui expurigationem; facta pax est.



Sosia


Optume est.



Ivppiter


Ego rem divinam intus faciam, vota quae sunt.



Sosia


Censeo.



Ivppiter


Tu gubernatorem a navi huc evoca verbis meis

Blepharonem, qui re divina facta mecum prandeat.



Sosia


Iam hic ero, cum illic censebis esse me.—



Ivppiter


Actutum huc redi.



Alcvmena


970Numquid vis, quin abeam iam intro, ut apparentur quibus opust?



Ivppiter


I sane, et quantum potest parata fac sint omnia.



Alcvmena


Quin venis quando vis intro? faxo haud quicquam sit morae.—



Ivppiter


Recte loquere et proinde diligentem ut uxorem decet.

iam hisce ambo, et servos et era, frustra sunt duo,

975qui me Amphitruonem rentur esse: errant probe.

nunc tu divine húc fac adsis Sosia

(audis quae dico, tam etsi praesens non ades),

fac Amphitruonem ádvenientem ab aedibus

ut abigas; quovis pacto fac commentus sis.

980volo déludi illunc, dum cum hac usuraria

uxore nunc mihi morigero. haec curata sint

fac sis, proinde adeo ut velle med intellegis,

atque ut ministres mihi, mihi cum sacruficem.



Scaena 4

Mercvrivs


984Concédite atque abscédite omnes, dé via decédite,

985nec quísquam tam audax fúat homo, qui óbviam obsistát mihi.

nam mihi quidem hercle qui minus liceat deo minitarier

populo, ni decedat mihi, quam servolo in comoediis?

ille návem salvam nuntiat aut irati adventum senis:

ego sum Iovi dicto audiens, eius iussu nunc huc me adfero.

990quam ob rem mihi magis par est via decedere et concedere.

pater vocat me, eum sequor, eius dicto imperio sum audiens;

ut filium bonum patri esse oportet, itidem ego sum patri.

amanti subparasitor, hortor, adsto, admoneo, gaudeo.

si quid patri volup est, voluptas ea mi multo maxumast.

995amat: sapit; recte facit, animo quando obsequitur suo,

quod omnis homines facere oportet, dum id modo fiat bono.

nunc Amphitruonem volt deludi meus pater: faxo probe

iam hic deludetur, spectatores, vobis inspectantibus.

capiam coronam mi in caput, adsimulabo me esse ebrium;

1000atque illuc sursum escendero: inde optume aspellam virum

de supero, cum huc accesserit; faciam ut sit madidus sobrius.

deinde illi actutum sufferet suos servos poenas Sosia:

eum fécisse ille hodie arguet quae ego feceró hic. quid mea?

meo me aéquomst morigerum patri, eius studio servire addecet.

1005sed eccum Amphitruonem, advenit; iam ille hic deludetur probe,

siquidém vos voltis auscultando operam dare.

ibo intro, ornatum capiam qui potis decet;

dein susum ascendam in tectum, ut illum hinc prohibeam.



Actus IV

Scaena 1

Amphitrvo


1009Naúcratem quem cónvenire vólui, in navi nón erat,

1010neque domi neque in urbe invenio quemquam qui illum viderit.

nam omnis plateas perreptavi, gymnasia et myropolia;

apud emporium atque in macello, ín palaestra atque in foro,

in medicinis, in tonstrinis, apud omnis aedis sacras

sum defessus quaeritando: nusquam invenio Naucratem.

1015nunc domum ibo atque ex uxore hánc rem pergam exquirere,

quis fuerit quem propter corpus suom stupri compleverit.

nam me, quam illam quaestionem inquisitam hodie amittere,

mortuom satiust. sed aedis occluserunt. eugepae,

pariter hoc fit atque ut alia facta sunt. feriam foris.

1020aperite hoc. heus, ecquis hic est? ecquis hoc aperit ostium?



Scaena 2

Mercvrivs


1021Quís ad fores est?



Amphitrvo


Égo sum.



Mercvrivs


Quid ego sum.



Amphitrvo


Íta loquor.



Mercvrivs


Tibi Iúppiter

dique omnes irati certo sunt, qui sic frangas fores.



Amphitrvo


Quo modo?



Mercvrivs


Eo modo, ut profecto vivas aetatem miser.



Amphitrvo


Sosia.



Mercvrivs


Ita, sum Sosia, nisi me esse oblitum existimas.

1025quid nunc vis?



Amphitrvo


Sceleste, at etiam quid velim, id tu me rogas?



Mercvrivs


Ita, rogo. paene effregisti, fatue, foribus cardines.

an foris censebas nobis publicitus praeberier?

quid me aspectas, stolide? quid nunc vis tibi? aut quis tu es homo?



Amphitrvo


Verbero, etiam quis ego sim me rogitas, ulmorum Acheruns?

1030quem pol ego hodie ob istaec dicta faciam ferventem flagris.



Mercvrivs


Prodigum te fuisse oportet olim in adulescentia.



Amphitrvo


Quidum?



Mercvrivs


Quia senecta aetate á me mendicas malum.



Amphitrvo


Cum cruciatu tuo istaec hodie, verna, verba funditas.



Mercvrivs


Sacrufico ego tibi.



Amphitrvo


Qui?



Mercvrivs


Quia enim te macto infortunio.



Amphitrvo


At ego te cruce et cruciatu mactabo, mastigia.



(Mercvrivs)


Érus Amphitruo⟨st⟩ occupatus.



(Mercvrivs)


abiendi nunc tibi etiam occasiost.



(Mercvrivs)


Optimo iure infringatur aula cineris in caput.



(Mercvrivs)


Ne tu postules matulam unam tibi aquae ínfundi in caput.



(Mercvrivs)


Laruatu's. edepol hominem miserum. medicum quaerita.



(Alcvmena)


Exiúravisti te mihi dixe per iocum.



(Alcvmena)


Quaeso advenienti morbo medicari iube:

tu certe aut laruatus aut cerritus es.



(Alcvmena)


Nisi hoc ita factum est, proinde ut factum esse autumo,

non causam dico quin vero insimules probri



(Amphitrvo)


Cuius? quaé me absente corpus volgavit suom.



(Amphitrvo)


Quíd minitabas te facturum, si istas pepulissem fores?



(Amphitrvo)


Ibi scrobes ecfodito ⟨tu⟩ plus sexagenos in die.



(Amphitrvo)


Noli pessimo precari.



(Blepharo)


animam comprime



(Ivppiter)


Mánifestum hunc optorto collo teneo furem flagiti.



(Amphitrvo)


Immo ego hunc, Thebani cives, qui domi uxorem meam

impudicitia impedivit, teneo, thensaurum stupri.



(Amphitrvo)


Nilne te pudet, sceleste, populi in conspectum ingredi?



(Amphitrvo)


clandestino



(Amphitrvo sive Ivppiter)


Qui nequeas nostrorum uter sit Amphitruo decernere.



Scaena 3

(Blepharo)


1035Vós inter vos partite; ego abeo, mihi negotium est;

neque ego umquam usquam tanta mira me vidisse censeo.



Amphitrvo


Blepharo, quaeso ut advocatus mi adsis neve abeas.



Blepharo


Vale.

quid opust me advocato, quí utri sim advocatus nescio?—



Ivppiter


Intro ego hinc eo. Alcumena parturit.—



Amphitrvo


Perii miser.

1040quid ego ⟨faciam,⟩ quem advocati iam atque amici deserunt?

numquam edepol me inultus istic ludificabit, quisquis est;

nam iam ad regem recta me ducam resque ut facta est eloquar.†

ego pol illum ulciscar hodie Thessalum veneficum,

qui pervorse perturbavit familiae mentem meae.

1045sed ubi illest? intro edepol abiit, credo ad uxorem meam.

qui me Thebis alter vivit miserior? quid nunc agam,

quem omnes mortales ignorant et ludificant ut lubet.

certumst, intro rumpam in aedis: ubi quemque hominem aspexero,

si ancillam seu servom sive uxorem sive adulterum

1050seu patrem sive ávom videbo, óbtruncabo in aedibus.

neque me Iuppiter neque di omnes id prohibebunt, si volent,

quin sic faciam ut constitui. pergam in aedis nunciam.



Actus V

Scaena 1

Bromia


1053Spes átque opes vitaé meae iacént sepultae in pectore,

neque ullast confidentia iam in corde, quin amiserim;

1055ita mihi videntur omnia, mare terra caelum, consequi,

iam ut opprimar, ut enicer. me miseram, quid agam nescio.

ita tanta mira in aedibus sunt facta. vae miserae mihi,

animo malest, aquam velim. corrupta sum atque absumpta sum.

caput dolet, neque audio, nec oculis prospicio satis,

1060nec me miserior femina est neque ulla videatur magis.

ita erae meae hodie contigit. nam ubi parturit, deos síbi invocat,

strepitús, crepitus, sonitús, tonitrus: ut subito, ut propere, ut valide tonuit!

ubi quísque institerat, cóncidit crepitu. íbi nescio quis máxuma

vóce exclamat: “Alcumena, adest auxilium, ne time:

1065et tibi et tuis propitius caeli cultor advenit.

exsúrgite” inquit qui terrore meo occidistis prae metu.

ut iácui, exsurgo. ardére censui aédis, ita tum cónfulgebant.

íbi me inclamat Álcumena; iam éa res me horrore ádficit,

erílis praevertít metus: accúrro, ut sciscam quíd velit.

1070atque illam geminos filios pueros peperisse conspicor;

neque nostrum quisquam sensimus, quom peperit, neque providimus.

séd quid hoc? quis hic ést senex, qui ante aédis nostras síc iacet?

numnam húnc percussit Iúppiter?

credo édepol, nam, pro Iúppiter, sepúltust quasi sit mórtuos.

1075ibo et cognoscam, quisquis est. Amphitruo híc quidem ⟨est⟩ érus meus.

Amphítruo.



Amphitrvo


Perii.



Bromia


Súrge.



Amphitrvo


Interii.



Bromia


Cédo manum.



Amphitrvo


Quis mé tenet?



Bromia


Tua Bromia ancilla.



Amphitrvo


Totus timeo, íta me increpuit Iuppiter.

nec secus est, quasi si ab Acherunte veniam. sed quid tu foras

egressa es?



Bromia


Eadem nos formido timidas terrore impulit

1080in aedibus, tu ubi habitas. nimia mira vidi. vae mihi,

Amphitruo, íta mihi animus etiam nunc abest.



Amphitrvo


Agedum expedi:

scin me tuom esse erum Amphitruonem?



Bromia


Scio.



Amphitrvo


Vide etiam nunc.



Bromia


Scio.



Amphitrvo


Haec sola sanam mentem gestat meorum familiarium.



Bromia


Immo omnes sani sunt profecto.



Amphitrvo


At me uxor insanum facit

1085suis foedis factis.



Bromia


At ego faciam, tu idem ut aliter praedices,

Ámphitruo, piam et pudicam ésse tuam uxorem ut scias.

de ea re signa atque argumenta paucis verbis eloquar.

omnium primum: Alcumena geminos peperit filios.



Amphitrvo


Ain tu, geminos?



Bromia


Geminos.



Amphitrvo


Di me servant.



Bromia


Sine me dicere,

1090ut scias tibi tuaeque uxori deos esse omnis propitios.



Amphitrvo


Loquere.



Bromia


Postquam parturire hodie uxor occepit tua,

ubi utero exorti dolores, ut solent puerperae

invocat deos immortales, ut sibi auxilium ferant,

manibus puris, capite operto. íbi continuo contonat

1095sonitu maxumo; aedes primo ruere rebamur tuas.

aedes totae confulgebant tuae, quasi essent aureae.



Amphitrvo


Quaeso absolvito hinc me extemplo, quando satis deluseris.

quid fit deinde?



Bromia


Dum haec aguntur, interea uxorem tuam

neque gementem neque plorantem nostrum quisquam audivimus;

1100ita profecto sine dolore peperit.



Amphitrvo


Iam istuc gaudeo,

utut erga me merita est.



Bromia


Mitte ista atque haec quae dicam accipe.

postquam peperit, pueros lavere iussit nos. occepimus.

sed puer ille quém ego lavi, ut magnust et multum valet!

neque eum quisquam colligare quivit incunabulis.



Amphitrvo


1105Nimia mira memoras; si istaec vera sunt, divinitus

non metuo quin méae uxori latae suppetiae sient.



Bromia


Magis iam faxo mira dices. postquam in cunas conditust,

devolant angues iubati deorsum in impluvium duo

maximi: continuo extollunt ambo capita.



Amphitrvo


Ei mihi.



Bromia


1110Ne pave. sed angues oculis omnis circumvisere.

postquam pueros conspicati, pergunt ad cunas citi.

ego cunas recessim rursum vorsum trahere et ducere,

metuens pueris, mihi formidans; tantoque angues acrius

persequi. postquam conspexit angues ille alter puer,

1115citus e cunis exilit, facit recta in anguis impetum:

alterum altera prehendit eos manu perniciter.



Amphitrvo


Mira memoras, nimis formidolosum facinus praedicas;

nam mihi horror membra misero percipit dictis tuis.

quid fit deinde? porro loquere.



Bromia


Puer ambo angues enicat.

1120dum haec aguntur, voce clara exclamat uxorem tuam—



Amphitrvo


Quis homo?



Bromia


Summus imperator divom atque hominum Iuppiter.

is se dixit cum Alcumena clam consuetum cubitibus,

eumque filium suom esse qui illos angues vicerit;

alterum tuom esse dixit puerum.



Amphitrvo


Pol me haud paenitet,

1125si licet boni dimidium mihi dividere cum Iove.

abi domum, iube vasa pura actutum adornari mihi,

ut Iovis supremi multis hostiis pacem expetam.

ego Teresiam coniectorem ádvocabo et consulam

quid faciundum censeat; simul hanc rem ut facta est eloquar.

1130sed quid hoc? quam valide tonuit. di, obsecro vostram fidem.



Scaena 2

Ivppiter


1131Bono ánimo es, adsum auxílio, Amphitruo, tíbi et tuis:

nihil est quod timeas. hariolos, haruspices

mitte omnes; quae futura et quae facta eloquar,

multo adeo melius quam illi, quom sum Iuppiter.

1135primum omnium Alcumenae usuram corporis

cepi, et concubitu gravidam feci filio.

tu gravidam item fecisti, cúm in exercitum

profectu's: uno partu duos peperit simul.

eorum alter, nostro qui est susceptus semine,

1140suis factis te immortali adficiet gloria.

tu cum Alcumena uxore antiquam in gratiam

redi: haud promeruit quam ob rem vitio vorteres;

mea vi subactast facere. ego in caelum migro.—



Amphitrvo


Fáciam ita ut iubés et te oro, prómissa ut servés tua.

1145ibo ad uxorem intro, missum facio Teresiam senem.

nunc, spectatores, Iovis súmmi causa clare plaudite.

